Omnipotens clementia Christi, postquam, invidente diabolo, per inobædientiam a patriæ cælestis dignitate ceciderat nostræ conditionis fragilitas, carnis infirmitate velata, ad nos venire dignata, miseriis humanæ conditionis compatiendo, multimoda mortalibus tribuens beneficiorum suorum karismata, inter alia ei concessa a suæ divinitatis potentissima gratia, hoc quoque est tribuere dignata, videlicet ut de tempora[li]bus bonis unicuique a Deo sibi concessis valeat quisque fidelium optinere permansura et perpetua gaudia. Ait namque, inter cætera bonorum suorum largiflua beneficia, quæ nobis ex fonte misericordiæ ejus gaudemus et gratulamur venisse misericorditer dona: «Facite, inquiens ait, vobis amicos de iniquo Mammona, quatinus a presenti vobis deficientibus vita, recipiant vos hii quibus largiti estis temporalia commoda, in æterna illa felicia tabernacula.» Quod ego Teza animo perpendens, et enormitatem meorum peccaminum considerans, ultimique diei tremendum judicium expavescens, dono Deo et sanctis ejus apostolis Petro et Paulo, aliquid de mea hereditate quæ sita est in pago Matisconensi, in villa Pradilis, hoc est æcclesiam in honore Dominæ Dei genitricis dicatam, cum tota ipsa villa et omnibus appendiciis ejus, cum servis quoque et ancillis in jam dicta villa et in appendiciis ejus manentibus. Dono etiam in villa Colongias quicquid ibi habeo, terram scilicet, servos et ancillas et consuetudines. Dono etiam in villa Cuulatis quicquid ibi habeo, servos et ancillas, terram et omnes silvas de his omnibus supradictis, aquis aquarumque decursibus, molendinis, pratis, campis, et omnibus terris cultis et incultis, et omnes consuetudines. Facio autem hanc donationem pro remedio animæ meæ et senioris mei Winibaldi, filiorum quoque meorum Walterii et Warulfi, et filiarum mearum Aremburgis et Bernæ, nepotum quoque et omnium parentum meorum, tam vivorum quam defunctorum. Si quis autem hanc donationem calumniare voluerit, cum Deo et Sancto Petro rationem habeat, et hoc quod expetit numquam vindicare valeat, sed judiciaria potestate coactus, XX libras auri sive precium illarum persolvat; et ut firmum maneat, tactu propriæ manus confirmo. S. Tezæ, quæ hanc donationem fecit. S. Walterii clerici, filii ejus. S. Stephani de Aziaco. S. Aydoardi. S. Eldigerii. S. Raynaldi.